ভারতীয় দলের অধিনায়ক বিরাট কোহলির ফিটনেস-মন্ত্র অনুসরণ করে এগোচ্ছে মোহনবাগান শিবির!
মাস কয়েক আগে বিশেষ ধরনের কালো মাস্ক পরে অনুশীলন করতে দেখা গিয়েছিল কোহলি’কে। সেই ছবিও তিনি পোস্ট করেছিলেন সোশ্যাল নেটওয়ার্কিং  ওয়েবসাইটে। সেই মাস্ক পরেই ইদানীং প্র্যাক্টিস করছেন সনি নর্দেরা। সবুজ-মেরুন শিবিরের বক্তব্য, এগুলিকে আরএমটি মাস্ক বলে। বেশি উচ্চতায় খেলতে যে স্ট্যামিনা প্রয়োজন, এই মাস্ক পরে প্র্যাক্টিস করলে তা পাওয়া যায়। রবিবার সেই মাস্ক পরে প্র্যাক্টিস করেন হাইতির স্ট্রাইকার। জানালেন, বিশেষ এই মুখোশ পরে অনুশীলন করার সুফল পাচ্ছেন।
এদিকে, শনিবার বেঙ্গালুরুতে সাফল্যের পর মুখ খুলেছেন ইস্টবেঙ্গল কোচ ট্রেভর জেমস মর্গ্যান। ব্রিটিশ কোচ বলেন, ‘‘আমি মনে করি, সব সমালোচনার জবাব মাঠেই দিতে হয়। যেটা বেঙ্গালুরুতে আমার ছেলেরা দিয়েছে।’’  বেঙ্গালুরু ম্যাচে ওয়েডসন চোট পেয়েছেন। আজ, সোমবার তাঁর স্ক্যান হওয়ার কথা। তবে পরের শিলং লাজং ম্যাচে তাঁকে খেলানোর চেষ্টা করা হবে। দলে ফিরতে পারেন প্লাজাও।